Ինչպէս ծանօթ է, անցեալ Երկուշաբթի անակնկալօրէն յետաձգուած էր VADIP-ի ժողովը, որուն պիտի մասնակցէր նաեւ Գարեգին արք. Պեքճեան: «Նորին սրբազնութիւնը փափաքած էր ինծի հետ հանդիպիլ եւ խորհրդակցիլ ներկայ կացութեան շուրջ: Այնպէս մը նախատեսած էինք, որ Սուրբ Փրկիչ Ազգային հիւանդանոցին մէջ մենք պիտի հանդիպէինք եւ ան աւելի վերջ մասնակցութիւն պիտի բերէր VADIP-ի ժողովին: Բայց եւ այնպէս, քանի որ անակնկալօրէն պարտաւորուեցանք յետաձգել VADIP-ի ժողովը՝ ես որոշեցի այցելել պատրիարքարան, որպէսզի քաղաքավարական թերացում մը չյառաջանայ: Անկեղծ զրոյց մը ունեցանք Գարեգին արք. Պեքճեանի հետ: Ինձմէ լսածները բաղդատեց իր անմիջական գործակիցներուն կողմէ իրեն փոխանցուածներուն հետ՝ մասնաւորապէս Իսթանպուլի կուսակալութեան մէջ մօտաւոր անցեալին տեղի ունեցած հանդիպման լոյսին տակ: Նորին սրբազնութիւնը այս պահուն կը սպասէ պաշտօնական մարմիններուն կողմէ գրութեան մը հասնելուն: Եթէ պետութեան կողմէ հասնի այդպիսի գրութիւն մը, ապա ինք պատրաստ է անմիջապէս պատշաճ քայլերը առնելու», ըսաւ Պետրոս Շիրինօղլու: